1)

Artiklit 1 muudetakse järgmiselt: a) lõige 3 asendatakse järgmisega: „3. Lõikeid 1 ja 2 ei kohaldata: a) selliste relvade ja igasuguste nendega seotud materjalide tarnimise, müügi või üleandmise suhtes ning sõjalise tegevusega seotud tehnilise nõustamise, rahalise või muu abi ja väljaõppe otsese või kaudse pakkumise suhtes, mis on ette nähtud üksnes selleks, et toetada ÜRO töötajaid, sealhulgas ÜRO abimissiooni Somaalias (UNSOM), või on ette nähtud nende poolt kasutamiseks; b) selliste relvade ja igasuguste nendega seotud materjalide tarnimise, müügi või üleandmise suhtes ning sõjalise tegevusega seotud tehnilise nõustamise, rahalise ja muu abi ja väljaõppe otsese või kaudse pakkumise suhtes, mis on ette nähtud üksnes Aafrika Liidu üleminekumissiooni Somaalias (ATMIS) ja selle strateegiliste partnerite toetuseks või nende poolt kasutamiseks, kes tegutsevad üksnes viimase Aafrika Liidu (AL) operatsioonide strateegilise kontseptsiooni alusel ning koostöös ja kooskõlas ATMISega; c) selliste relvade ja igasuguste nendega seotud materjalide tarnimise, müügi või üleandmise suhtes ning sõjalise tegevusega seotud tehnilise nõustamise, rahalise ja muu abi ja väljaõppe otsese või kaudse pakkumise suhtes, mis on ette nähtud üksnes Euroopa Liidu väljaõppe- ja toetustegevuse, Türgi, Suurbritannia ja Põhja-Iiri Ühendkuningriigi ning Ameerika Ühendriikide toetuseks või nende poolt kasutamiseks, samuti mis tahes muu riigi jõudude toetuseks või nende poolt kasutamiseks, kes tegutsevad Somaalia üleminekukava raames või kes on Somaalia föderaalvalitsusega sõlminud vägede staatuse lepingu või vastastikuse mõistmise memorandumi, et täita ÜRO resolutsiooni 2662 (2022) eesmärke, tingimusel et nad teavitavad sanktsioonide komiteed selliste lepingute sõlmimisest; d) selliste relvade ja igasuguste nendega seotud materjalide tarnimise, müügi või üleandmise suhtes ning sellise sõjalise tegevusega seotud tehnilise nõustamise, rahalise ja muu abi ning väljaõppe pakkumise suhtes, mis on ette nähtud üksnes Somaalia julgeoleku- ja politseiasutuste arendamiseks riiklikul ja kohalikul tasandil, et tagada Somaalia elanike julgeolek. II ja III lisas sätestatud esemete tarnimine ning selline sõjalise tegevusega seotud tehniline nõustamine ning rahalise ja muu abi ja väljaõppe pakkumine tuleb vastavalt heaks kiita või sellest tuleb teavitada järgmiselt: i) II lisas loetletud selliste relvade ja igasuguste nendega seotud materjalide tarnimise, müügi või üleandmise, mis on ette nähtud üksnes Somaalia julgeoleku- ja politseiasutuste arendamiseks, et tagada Somaalia elanike julgeolek, peab eelnevalt heaks kiitma sanktsioonide komitee, nagu on sätestatud käesoleva artikli lõikes 4, ning tarnimine, müük või üleandmine võib toimuda, kui sanktsioonide komitee ei ole teinud negatiivset otsust viie tööpäeva jooksul pärast sellise teate saamist Somaalialt, liikmesriikidelt või abi andvatelt rahvusvahelistelt, piirkondlikelt ja allpiirkondlikelt organisatsioonidelt; ii) III lisas loetletud selliste relvade ja igasuguste nendega seotud materjalide tarnimise, müügi või üleandmise puhul, mis on ette nähtud üksnes Somaalia julgeoleku- ja politseiasutuste arendamiseks, et tagada Somaalia elanike julgeolek, peavad Somaalia, liikmesriigid või abi andvad rahvusvahelised, piirkondlikud ja allpiirkondlikud organisatsioonid teavitama sanktsioonide komiteed teabe andmise eesmärgil viis tööpäeva ette, nagu on sätestatud käesoleva artikli lõikes 4; e) sellise kaitseriietuse, sealhulgas kuulivestide ja kiivrite tarnimise, müügi või üleandmise suhtes, mida eksporditakse ajutiselt Somaaliasse üksnes ÜRO töötajate, meediaesindajate ning humanitaar- ja arenguabitöötajate ning nendega seotud personali isiklikuks kasutamiseks; f) sellise mittesurmava kaitseotstarbelise varustuse tarnimise, müügi või üleandmise suhtes liikmesriikide, rahvusvaheliste, piirkondlike või allpiirkondlike organisatsioonide poolt, mis on ette nähtud üksnes humanitaar- või kaitseotstarbeliseks kasutamiseks.“ b) lõige 4 asendatakse järgmisega: „4. Somaalia ametivõimudel on esmane vastutus teavitada sanktsioonide komiteed igast II ja III lisas loetletud relvade ja igasuguste nendega seotud materjalide tarnimisest Somaalia julgeoleku- ja politseiasutustele, nagu on sätestatud käesoleva artikli lõike 3 punktis d. Teates tuleb märkida relvade ja igasuguste nendega seotud materjalide tootja ja tarnija andmed, relvade ja laskemoona kirjeldus, sealhulgas nende liik, seerianumbrid, kaliiber ja kogus, kavandatav tarnekuupäev ja -koht ning kogu asjakohane teave kavandatavaks sihtpunktiks oleva üksuse või kavandatava ladustamiskoha kohta.“ c) lõige 4a asendatakse järgmisega: „4a. Somaalia või tarniv liikmesriik või abi andev rahvusvaheline, piirkondlik või allpiirkondlik organisatsioon esitab hiljemalt 30 päeva pärast relvade ja igasuguste nendega seotud materjalide tarnimist sanktsioonide komiteele kirjaliku kinnituse vormis tarnejärgse teatise tarne lõpuleviimise kohta, mis sisaldab tarnitud relvade ja igasuguste nendega seotud materjalide seerianumbreid, veoteavet, veokirja, lastimanifeste või pakkelehti ning konkreetset ladustamiskohta.“ d) lõige 4b jäetakse välja; e) lõige 5 asendatakse järgmisega: „5. Keelatud on relvade või sõjalise varustuse, mida müüakse või tarnitakse kooskõlas artikli 1 lõike 3 punktiga d üksnes Somaalia julgeoleku- ja politseiasutuste arendamiseks, tarnimine, edasimüük, üleandmine või kasutamiseks kättesaadavaks tegemine isikutele või üksustele, kes ei ole Somaalia julgeoleku- ja politseiasutuste, kellele need algselt müüdi või tarniti, teenistuses, või müüvale või tarnivale liikmesriigile või rahvusvahelisele, piirkondlikule või allpiirkondlikule organisatsioonile.“